b'\n_START_ARTICLE_\nLev Psakhis\n_START_SECTION_\nResultats destacats en competici\xc3\xb3\n_START_PARAGRAPH_\nEn Psakhis es proclam\xc3\xa0 el 1977 Campi\xc3\xb3 de la RSFS de R\xc3\xbassia, a Volgograd (empatat al primer lloc amb Val\xc4\x93rijs \xc5\xbdurav\xc4\xbcovs). Va obtenir els t\xc3\xadtols de Mestre Internacional i de Gran Mestre el 1980 i el 1982 respectivament, tot just abans i despr\xc3\xa9s de les seves dues vict\xc3\xb2ries el Campionat de l\'URSS, el 1980 (V\xc3\xadlnius - ex-aequo amb Aleksandr Beliavski) i el 1981 (Frunze - ex-aequo amb Garri Kasp\xc3\xa0rov, a qui va derrotar a la segona ronda)._NEWLINE_En torneigs internacionals, ha obtingut diversos bons resultats, incloses vict\xc3\xb2ries en solitari o empatat a Naleczow 1980, Sarajevo 1981, Cienfuegos 1983, Troon 1984, Sverdlovsk 1984, Szirak 1986, Sarajevo 1986, Sebast\xc3\xb2pol 1986, Lugano Open 1988, Belgrad 1988, Lugano 1988, Amsterdam "B" 1989, Tel Aviv 1990 (i novament el 1999), Londres MSO 1999 i Andorra 2002._NEWLINE_Tamb\xc3\xa9 ha obtingut segons llocs destacats al torneig Zonal d\'Erevan 1982, (empatat amb Vlad\xc3\xadmir Tukm\xc3\xa0kov, el campi\xc3\xb3 fou Iuss\xc3\xbapov), a Tallinn 1983, Sotxi 1985, Trnava 1988, Calcutta 1988, Erevan 1988 i Herzliya 1998. El 1994 va guanyar la 14a edici\xc3\xb3 de l\'Obert Vila de Benasc._NEWLINE_Ha estat Campi\xc3\xb3 d\'Israel el 1997 en solitari, i el 1999 compartint el t\xc3\xadtol._NEWLINE_Pel que fa a participacions en el cicle pel Campionat del m\xc3\xb3n, fou finalista al Zonal d\'Erevan de 1982 i es va classificar per l\'Interzonal de Las Palmas posteriorment el mateix any, tot i que hi va obtenir un resultat pobre i no va poder avan\xc3\xa7ar al Torneig de Candidats.\n_START_SECTION_\nParticipaci\xc3\xb3 en competicions per equips\n_START_PARAGRAPH_\nEn Psakhis ha representat Israel a les Olimp\xc3\xadades d\'escacs set cops en el per\xc3\xadode 1990-2002. Al Campionat d\'Europa per equips, hi jug\xc3\xa0 representat l\'equip sovi\xc3\xa8tic a Pl\xc3\xb2vdiv el 1983, on hi guan\xc3\xa0 medalles tant individuals com per equips. Posteriorment, hi particip\xc3\xa0 representant Israel, i hi obtingu\xc3\xa9 una medalla d\'or individual al quart tauler, a Batumi el 1999.\n_START_SECTION_\nTarann\xc3\xa0 i estil de joc\n_START_PARAGRAPH_\nAlguns companys professionals han dit de Psakhis que la seva pobra condici\xc3\xb3 psicol\xc3\xb2gica i baix nivell d\'energia han estat h\xc3\xa0ndicaps importants per no haver tingut una carrera m\xc3\xa9s brillant. El GM d\'elit Bor\xc3\xads Gu\xc3\xa9lfand, per exemple, mai no l\'ha pogut v\xc3\xa8ncer. En Psakhis mateix \xc3\xa9s m\xc3\xa9s aviat modest sobre les seves habilitats, indicant que pot oferir bons consells sobre t\xc3\xa8cnica defensiva degut precisament a les moltes posicions terribles de les quals ha hagut d\'empescar-se la manera de sortir-se\'n._NEWLINE_Pel que fa al seu estil de joc, en la seva joventut li agradaven les posicions agudes i complicades, per\xc3\xb2 actualment prefereix el joc posicional.\n_START_SECTION_\nEntrenador i escriptor d\'escacs\n_START_PARAGRAPH_\nAl llarg dels anys, ha col\xc2\xb7laborat en molts programes d\'entrenament, ja des de les darreries dels 1980, quan va treballar amb en Kasp\xc3\xa0rov i n\'Artur Iuss\xc3\xbapov. El 1990 va jugar un matx d\'entrenament contra en Kasp\xc3\xa0rov, que va perdre (1-5). Tamb\xc3\xa9 ha fet de segon de Susan Polgar, Judit Polg\xc3\xa1r, i Emil Sutovsky._NEWLINE_\xc3\x89s un reputat expert en la defensa francesa, i va escriure The Complete French (i tamb\xc3\xa9 The Complete Benoni) per l\'editorial B.T. Batsford a comen\xc3\xa7aments dels anys 1990. Posteriorment ha editat tamb\xc3\xa9 amb Batsford un tractat sobre la defensa francesa en quatre volums, el 2003/4, titulats Vol.1 French Defence: 3. Nd2 (Tarrasch), Vol.2 French Defence: Advance and Anti-French Variations, Vol.3 French Defence: 3. Nc3 Bb4 (Winawer) i Vol.4 French Defence: Steinitz, Classical and Other Variations.'